b'\n_START_ARTICLE_\nLis S\xc3\xb8rensen\n_START_SECTION_\nKarriere\n_START_PARAGRAPH_\nLis S\xc3\xb8rensens karriere begyndte, da hun i femte klasse i Brabrand fik Holger Laumann som musikl\xc3\xa6rer. Han inspirerede hende til at g\xc3\xa5 med i pigegruppen "De Fem", der udgav to singler med b\xc3\xb8rnesange arrangeret af Laumann. Hun fik senere muligheden for at synge solo p\xc3\xa5 albummet It\'s so easy fra 1970 med Tears, som var Laumanns orkester p\xc3\xa5 det tidspunkt._NEWLINE_I 1970\'erne uddannede Lis S\xc3\xb8rensen sig til musikp\xc3\xa6dagog p\xc3\xa5 Det Jyske Musikkonservatorium i Aarhus. I 1974 blev hun og Anne Linnet frontfigurer i Shit & Chanel, et pop-rock orkester best\xc3\xa5ende udelukkende af piger, der fik stor succes og udgav fire albums. S\xc3\xb8rensen var med frem til 1979. Sidel\xc3\xb8bende hermed var hun medlem af Henrik Strube Band, lige som hun sang kor for flere af tidens store navne som Gasolin\', Gnags og Lone Kellermann._NEWLINE_I 1979 medvirkede hun p\xc3\xa5 Sebastians Tiderne skifter, og det blev begyndelsen til et meget langt og frugtbart samarbejde. Sebastian har i tidens l\xc3\xb8b skrevet flere sange direkte til Lis S\xc3\xb8rensen, heriblandt balladen "Stille f\xc3\xb8r storm", der fortsat er p\xc3\xa5 hendes koncertrepertoire._NEWLINE_Samarbejdet med Sebastian har levnet plads til andre engagementer, og i nogle \xc3\xa5r efter opl\xc3\xb8sningen af Shit & Chanel var S\xc3\xb8rensen medlem af Anne Linnet Band, der ud over Linnet ogs\xc3\xa5 havde Sanne Salomonsen i front._NEWLINE_I 1983 var Lis S\xc3\xb8rensen klar til at udgive sit f\xc3\xb8rste soloalbum, der fik titlen Himmelen Ned p\xc3\xa5 Jorden. Hun har siden prim\xc3\xa6rt fokuseret p\xc3\xa5 solokarrieren bakket op af sit orkester, der ogs\xc3\xa5 omfatter hendes eksmand, Jan Sivertsen (g. 1988-2017), der ogs\xc3\xa5 er kendt som trommeslager i bl.a. T\xc3\xb8sedrengene. Det kommercielle h\xc3\xb8jdepunkt n\xc3\xa5ede hun med et salg i skandinavien p\xc3\xa5 350.000 eksemplarer af albummet Hjerternes sang, hvis titelsang er forfattet af Sebastian. Ogs\xc3\xa5 andre af hendes albums har solgt over 100.000 eksemplarer._NEWLINE_Albummet Under Stjernerne Et Sted, der s\xc3\xa5 dagens lys i 1993, blev produceret af hiphop-producerne Soulshock og Karlin, der arbejdede med samples. Albummet indeholdte bl.a. radiohittet "Br\xc3\xa6ndt", en dansk overs\xc3\xa6ttelse af en engelsk sang, der senere skulle blive et stort internationalt hit af australske Natalie Imbruglia. Opsamlingsalbummet Ind Til Dig Igen \xe2\x80\x93 S\xc3\xb8rensens Bedste lanceredes i 1996, og indeholdt udover de moderne klassikere "T\xc3\xa6t P\xc3\xa5 \xc3\x86kvator" og "Mine \xc3\x98jne De Skal Se" ogs\xc3\xa5 "Stille F\xc3\xb8r Storm", forfattet af Sebastian. To \xc3\xa5r senere udgav S\xc3\xb8rensen albummet K\xc3\xa6rtegn, hvor hun selv havde forfattet alle tekster. Albummet var produceret af Kasper Winding, Poul Halberg og S\xc3\xb8rensens mand, Jan Sivertsen. Rose kom p\xc3\xa5 gaden i 2000 med tekster, der alle var skrevet af Sebastian. Albummet blev fulgt af en turn\xc3\xa9 med et 16-mands akustisk ensemble. Rose solgte 70.000 eksemplarer. Der skulle g\xc3\xa5 6 \xc3\xa5r, f\xc3\xb8r n\xc3\xa6ste soloalbum kom p\xc3\xa5 gaden. Con Amor, hed det. Endnu et opsamlingsalbum s\xc3\xa5 dagens lys i 2007, hvor De allerst\xc3\xb8rste sange ramte pladebutikkerne i november. Albummet indeholder 2 CD\'er med de 26 st\xc3\xb8rste sange samt to nye, mens de luxe-udgaven desuden rummer en live-CD og en DVD med en koncert fra Kronborg Slot._NEWLINE_Hendes egen musik kan karakteriseres som pop-rock, men hun har i tidens l\xc3\xb8b ladet sig inspirere fra andre genrer som hiphop, country og latinamerikaske rytmer. Lis S\xc3\xb8rensens band best\xc3\xa5r af guitaristerne Poul Halberg og Per Frost, bassist Jette Schandorf og Jan Sivertsen p\xc3\xa5 percussion. Som et mellemspil dannede hun sammen med Sanne Salomonsen og Tamra Rosanes countrytrioen Cowgirls, der inspillede et enkelt album, Girls Night Out med countrymusik og gav en r\xc3\xa6kke koncerter i forl\xc3\xa6ngelse heraf. _NEWLINE_Hun har gennem tiden flere gange medvirket p\xc3\xa5 konceptplader som Elvis Presley-hyldestpladen Burning Love samt b\xc3\xb8rnepladerne, der startede med \xc3\x85h abe. N\xc3\xa5r der har v\xc3\xa6ret mulighed, har hun spillet med hobbyorkesteret "Hound Dog Allstars", der ogs\xc3\xa5 omfatter Mek Pek og andre musikere med udgangspunkt i det aarhusianske musikliv._NEWLINE_Lis S\xc3\xb8rensen har skrevet et par musikteaterstykker og enkelte gange selv st\xc3\xa5et p\xc3\xa5 scenen, blandt andet i Sarai p\xc3\xa5 Bellevue Teatret i K\xc3\xb8benhavn i 1985._NEWLINE_Lis S\xc3\xb8rensen har en s\xc3\xb8n, Sylvester (f\xc3\xb8dt 1992).\n_START_SECTION_\nDiskografi\n_START_PARAGRAPH_\nDen f\xc3\xb8lgende liste indeholder nogle af de mest markante af Lis S\xc3\xb8rensens udgivelser.'